ข่าวดี! รฟม.ขยายโปรฯ ตั๋ว MRT อีก 1 ปี ลดค่าครองชีพปชช.
ข่าวดี! รฟม.-บีอีเอ็ม ประกาศขยายโปรโมชั่นตั๋วรถไฟฟ้า MRT สายสีน้ำเงิน สายสีม่วง ออกไปอีก 1 ปี ถึง 31 ก.ค.66 เพื่อช่วยลดภาระค่าครองชีพให้ประชาชนที่ได้รับความเดือดร้อนจาก เงินเฟ้อ น้ำมันแพง
ข่าวดี! รฟม.-BEM ประกาศขยายโปรโมชั่นตั๋วรถไฟฟ้า MRT สายสีน้ำเงิน สายสีม่วง ออกไปอีก 1 ปี ถึง 31 ก.ค.66 เพื่อช่วยลดภาระค่าครองชีพให้ประชาชนที่ได้รับความเดือดร้อนจาก เงินเฟ้อ น้ำมันแพง
25 ก.ค. 2565

ผู้สื่อข่าวรายงานว่า การรถไฟฟ้าขนส่งมวลชนแห่งประเทศไทย (รฟม.) ได้แจ้งว่า รฟม. พร้อมทั้งบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ได้เดินหน้าส่งเสริมการใช้บริการรถไฟฟ้าเพื่อลดภาระค่าครองชีพของประชาชน จากผลกระทบภาวะเงินเฟ้อที่สูงขึ้นอย่างต่อเนื่อง รวมถึงการปรับขึ้นราคาน้ำมันจากสถานการณ์โลก ทั้งนี้กำหนดให้มีการจำหน่ายเที่ยวโดยสารถไฟฟ้ามหานคร หรือ MRT สายฉลองรัชธรรม หรือสายสีม่วง  และ สายเฉลิมรัชมงคล หรือสายสีน้ำเงิน ในราคาจำหน่ายเท่าเดิมไปจนถึงวันที่ 31 ก.ค.66 จากเดิมจะสิ้นสุดในวันที่ 31 ก.ค.65
สำหรับบัตร MRT Plus และ MRT บุคคลทั่วไป บัตรโดยสารธุรกิจ บัตรร่วมธุรกิจ สามารถเติมเที่ยวได้ตามความต้องการ ดังนี้ PL Adult Pass ใช้เดินทางใน MRT สายสีม่วง จำนวน 15 เที่ยว ราคา 450 บาท, จำนวน 25 เที่ยว ราคา 700 บาท, จำนวน 40 เที่ยว ราคา 1,040 บาท, จำนวน 50 เที่ยว ราคา 1,100 บาท ประเภท 60 เที่ยว ราคา 1,200 บาท ทั้งหมดนี้จากอัตราค่าโดยสารสูงสุด 42 บาท
ทั้งนี้ในส่วนของ  BL Adult Pass  ก็ได้มีการขยายโปรโมชั่นตั๋วเที่ยวรถไฟฟ้า MRT ไปอีก 1 ปี เช่นกัน โดยจำนวน15 เที่ยว ราคา 450 บาท, 25 เที่ยว ราคา 700 บาท ,  40 เที่ยว ราคา 1,040 บาท  , 50 เที่ยว ราคา 1,250 บาท โปรโมชั่นทั้งหมดจากอัตราค่าโดยสารสูงสุด 42 บาท มาดูทางฟากบัตร ML Adult Pass ที่ใช้เดินทางข้ามสายระหว่าง MRT สายสีม่วง กับสายสีน้ำเงิน จำนวน15 เที่ยว ราคา 810 บาท,  จำนวน 25 เที่ยว ราคา 1,300 บาท, จำนวน 40 เที่ยว ราคา 2,000 บาท, จำนวน 50 เที่ยว ราคา 2,250 บาท โปรโมชั่นนี้จากอัตราค่าโดยสารร่วมสูงสุด 70 บาท